Pohjanmaalla tapahtui torstain vastaisena yönä tieliikenneturma, jossa oli poliisin mukaan suuronnettomuus lähellä.

Helsingistä Turun kautta Ouluun matkalla ollut Onnibusin linja-auto törmäsi aamuyön hämärissä hirveen. Onnettomuus tapahtui kello 01.15 valtatiellä 8 Närpiön alueella.

Tapahtumahetkellä Onnibusin kaksikerrosbussi oli lähes täynnä matkustajia. Yksi heistä kertoo havahtuneensa keskellä yötä Porin ja Vaasan välillä kuljettajan tekemään äkkijarrutukseen. Sitten rysähti.

Kukaan linja-auton matkustajista ei loukkaantunut onnettomuudessa.­

– Hirveä äkkijarrutus. Ihmisiä paiskautui istuinpaikkansa edessä oleviin penkkeihin.

Äkkijarrutuksesta ja sitä seuranneesta törmäyksestä huolimatta kukaan linja-auton matkustajista ei loukkaantunut onnettomuudessa. Hirven kohtalo oli huonompi. Hirvi rysähti tuulilasin läpi linja-auton sisälle ja menetti välittömästi henkensä.

– Jos se olisi osunut vähän vasemmalle päin, niin kuljettajalta olisi todennäköisesti ollut henki pois, matkustaja arvelee.

Hirvi rysähti tuulilasin läpi linja-auton sisälle.­

Hirvikolari viivästytti matkaa

Ouluun matkalla olleen Onnibusin vuorolla oli matkustajina paljon nuoria. Odottamaton tapahtuma ei kuitenkaan aiheuttanut linja-autossa paniikkimielialaa.

” Hirveä äkkijarrutus. Ihmisiä paiskautui istuinpaikkansa edessä oleviin penkkeihin.

– Yllättävän rauhallisesti ihmiset suhtautuivat tilanteeseen. Kun kenellekään ei tapahtunut mitään, niin ihan positiivisella mielellä matkustajat olivat.

Närpiön pohjoispuolisille alueille matkustaneille hirvikolari merkitsi matkanteon viivästymistä. Kolariin joutunut linja-auto ei pystynyt jatkamaan matkaa.

Hirvi menetti välittömästi henkensä.­

Paikalle lähetettiin korvaava ajoneuvo, jota matkustajat joutuivat odottelemaan noin puolitoista tuntia.

Poliisi kiittelee kuljettajan toimintaa

Komisario Pauli Latvanen Pohjanmaan poliisilaitokselta vahvisti torstaiaamuna Onnibusin linja-auton joutuneen hirvikolariin Närpiössä yön aikana. Hänen mukaansa tilanteessa oli aineksia erittäin vakaviin seurauksiin.

– Siinä oli ehdottomasti suuronnettomuuden vaara olemassa. Kaikeksi onneksi kuljettaja sai pidettyä linja-auton tiellä, eikä yksikään matkustaja loukkaantunut.

Poliisin mukaan kuljettaja selvisi hirven rysähtämisestä tuulilasin läpi pelkääjän paikalle lasinsiruista aiheutuneilla pienillä nirhaumilla.

Latvanen kehottaa autoilijoita tarkkaavaisuuteen hämärän aikana, sillä hirvieläinkolareiden riski on tähän aikaan vuodesta suuri.

” Siinä oli ehdottomasti suuronnettomuuden vaara olemassa. Kaikeksi onneksi kuljettaja sai pidettyä linja-auton tiellä, eikä yksikään matkustaja loukkaantunut.

– Hirviä liikkuu nyt myös maanteillä todella paljon ja tarkkana täytyy olla, komisario varoittaa.

Hänen mukaansa hirvieläinonnettomuuksia on tapahtunut Pohjanmaan poliisilaitoksen toiminta-alueella myös tänä keväänä taajaan.

– Niitä on tapahtunut liian paljon, hän pohtii.